DECRETO 243/2004, do 7 de outubro, de creación do Colexio de Economistas de Ourense por segregación do Colexio de Economistas de Madrid.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 21/10/2004

Polo Real decreto 1362/2004, do 28 de maio, aprobouse a segregación da sección de Ourense do Colexio de Economistas de Madrid.
A disposición adicional única do devandito real decreto dispón que a segregación terá efectividade a partir da entrada en vigor da norma da Comunidade Autónoma de Galicia pola que se constitúa o Colexio de Economistas de Ourense.
De acordo co artigo 15 da Lei 11/2001, do 18 de setembro, de colexios profesionais da Comunidade Autónoma de Galicia, a modificación do ámbito territorial dos colexios profesionais por segregación requirirá o correspondente acordo do colexio afectado e deberá ser aprobado por decreto.
En virtude do exposto, con data do 24 de xullo de 2002, a Xunta Xeral Extraordinaria da Sección de Ourense do Colexio de Economistas de Madrid adoptou por unanimidade a súa segregación para a creación dun novo colexio e posteriormente á segregación feita polo Estado solicitou, ante esta consellería, a creación do Colexio de Economistas de Ourense.
De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á comunidade autónoma galega, transfire no marco da lexislación básica do Estado o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Xustiza, Interior e Administración Local en virtude do Decreto 8/2003, do 18 de xaneiro).
Tendo en conta o exposto, por proposta do conselleiro de Xustiza, Interior e Administración Local, en virtude do uso da competencia atribuída polo artigo 34.5º da Lei 1/1983, do 22 de febreiro, e logo da deliberación do Consello da Xunta de Galicia na súa reunión do sete de outubro de dous mil catro,
DISPOÑO:
Artigo 1º
Créase o Colexio de Economistas de Ourense, por segregación do Colexio de Economistas de Madrid.
Artigo 2º
O ámbito territorial do colexio será o da provincia de Ourense.
Disposición transitoria
1. A Xunta de Goberno da Sección de Ourense do Colexio de Economistas de Madrid quedará constituída en comisión xestora do novo colexio e deberá aprobar no prazo de seis meses a partir da entrada en vigor deste decreto uns estatutos provisionais do Colexio de Economistas de Ourense, nos que se regulará a asemblea colexial constituínte, coa previsión da forma da convocatoria, que deberá ser anunciada, como mínimo, con vinte días de antelación no Diario Oficial de Galicia e nun xornal dos de maior difusión de Galicia, e do procedemento do desenvolvemento dela.
2. A asemblea colexial constituínte deberá:
a) Elaborar e aprobar os estatutos do colexio.
b) Elixir os membros dos seus órganos colexiais de goberno.
3. Os devanditos estatutos, logo de seren aprobados, xunto coa acta da asemblea constituínte, remitiránselle á consellería competente en materia de colexios profesionais para os efectos da súa aprobación definitiva, logo da cualificación da súa legalidade, publicándose no Diario Oficial de Galicia.
Disposición derradeira
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, sete de outubro de dous mil catro.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Administración Local